2019. aasta Estonian Junior Challenge võitjat ootab 90 000-eurone peaauhind osalemaks 2020. aastal autoralli MM-võistluste JWRC klassis.
2017. aasta alguses lõi Eesti Autospordi Liit noortele rallitalentidele sarja Estonian R2 Challenge, mille etapid sõidetakse Eesti autoralli meistrivõistluste raames. Sarja eesmärgiks on olnud aidata parimal noorel talendil astuda oma karjääris samm edasi ja panna ennast proovile koos maailma parimatega.
Sarja on kahel aastal järjest võitnud Ken Torn, kes tänavusel hooajal osales edukalt ka autoralli MM-sarja JWRC klassis. Noor saarlane jätkab tugevas noortele mõeldud MM-klassis ka tuleval aastal. Lisaks Tornile osaleb 2019. aastal JWRC klassis ka Estonian R2 Challenge sarja 2018. aasta teine mees Roland Poom.
Eesti Autospordi Liit on 2019. hooaja eel sõlminud koostöölepingud autoralli MM-sarja Junior World Rally Championship (JWRC) klassi toetaja M-Sport meeskonna ning maailma ühe suurima rehvitootja Pirelliga. Lisaks eelpoolnimetatutele on Estonian Junior Challenge partnerid ka MM-Motorsport ja OT Racing. 2019. aastast saab sarja uueks nimeks Estonian Junior Challenge ning selle auhinnaks on võimalus osaleda M-Sport poolt toetatavas JWRC sarjas 2020. aastal. Auhinna väärtus on 90 000 eurot ja selle pälvib sarja võitja.
Sarja auhind koosneb kolmest osast:
- Sarja toetajate poolt on välja pandud 30 000 eurot, mis on ette nähtud osalemaks M-Sport toetatud JWRC sarjas 2020. aastal Ford Fiesta R2 autoga, mille kujunduse osaks on kiri «ESTONIA».
- M-Sport paneb sarja võitjale välja 30 000 euro suuruse stipendiumi osalemaks M-Sport toetatud JWRC sarjas 2020.aastal.
- Pirelli paneb sarja võitjale välja 30 000 euro suuruse stipendiumi osalemaks M-Sport toetatud Junior World Rally Championship sarjas 2020.aastal.
Estonian Junior Challenge klassis on 2019. aastal kohustuslik võistelda esiveolise kuni 1,6 liitrise vabalthingava mootoriga ja 1 liitrise turbomootoriga Ford Fiesta R2 autol. Kõik autod peavad kasutama Pirelli rehve. Auhinnaraha võitmiseks peab piloot olema sündinud vahemikus 1. jaanuar 1991 kuni 31. detsember 2001. Kaardilugejatele vanusepiirang ei laiene.
Noored autoralli tulevikulootused osalevad Eesti autoralli meistrivõistlustel EMV3 klassis. Sarnaselt eelmistele aastatele jagatakse Estonian Junior Challenge sarjas osalejatele kiiruskatse võidu eest lisapunkte. Estonian Junior Challenge sarjast osavõtt on avatud ka välisvõistlejatele.
Estonian Junior Challenge 2019 arvestuses sõidetavad Eesti autoralli meistrivõistluste etapid
- EMV 1. etapp 18.-20.01.2019 Aluksne ralli (Läti)
- EMV 2. etapp 08.-10.02.2019 Sarma ralli (Läti)
- EMV 3. etapp 10.-11.05.2019 Tallinna ralli
- EMV 4. etapp 14.-15.06.2019 Viru ralli
- EMV 5. etapp 12.-14.07.2019 Shell Helix Rally Estonia
- EMV 6. etapp 23.-24.(30.-31.)08.2019 Lõuna-Eesti ralli
- EMV 7. etapp 11.-12.10.2019 Saaremaa ralli
Arvesse läheb seitsmest kuus etappi. Kui toimub kuus või vähem etappi, lähevad arvesse kõik.